V. Novotný, poslanec: (2008-04-10):
Vážený pán minister zdravotníctva, interpelujem vás vo veci zmlúv medzi Všeobecnou zdravotnou poisťovňou a poskytovateľmi zdravotnej starostlivosti na rok 2008. Interpeloval som vás aj na predchádzajúcej 19. schôdzi Národnej rady a vašu odpoveď na  tri z mojich ôsmich prednesených otázok som nepovažoval za uspokojivú. Výbor Národnej rady Slovenskej republiky pre zdravotníctvo vykonal v mesiacoch  február a marec poslanecký prieskum vo Všeobecnej zdravotnej poisťovni a Spoločnej zdravotnej poisťovni. Chcem aj prostredníctvom mojej interpelácie vyjadriť sklamanie z poslaneckého prieskumu vo Všeobecnej zdravotnej poisťovni. Dozvedeli sme sa informácie, ktoré si vieme prečítať na internete, ako napríklad zoznam zazmluvnených poskytovateľov zdravotnej starostlivosti alebo všeobecné kritériá na uzatváranie zmlúv s poskytovateľmi zdravotnej starostlivosti. Nedozvedeli sme sa, aké bolo plnenie kritérií jednotlivými poskytovateľmi, nedozvedeli sme sa výšku zazmluvnenia, aký objem a rozsah zdravotnej starostlivosti u toho ktorého poskytovateľa Všeobecná zdravotná poisťovňa zazmluvnila. Všeobecná zdravotná poisťovňa sa odvolávala na zákony, ktoré neurčujú takúto povinnosť a na obchodné tajomstvo. Nedozvedeli sme sa mechanizmus posudzovania týchto všeobecných internetových kritérií pri jednotlivých poskytovateľoch a vzťah plnenia kritérií k objemu a rozsahu zazmluvnenej zdravotnej starostlivosti. Nedozvedeli sme sa ani zoznam žiadateľov o zmluvy v roku 2007 a dôvod, prečo niektorí boli a niektorí žiadatelia neboli zazmluvnení. Akurát sme sa dozvedeli deklaratívne a ničím nepodložené tvrdenia ako napríklad, že Všeobecná zdravotná poisťovňa pri výbere poskytovateľov postupovala transparentne, alebo že pri uzatváraní zmlúv bol vzťah medzi ponúknutým rozsahom zdravotnej starostlivosti a plnením kritérií vyvážený. Chcem konštatovať, že tieto tvrdenia Všeobecnej zdravotnej poisťovne táto ničím nepodložila a neposkytla poslancom žiadne dôkazy, na základe ktorých tieto tvrdenia poskytla. Ak Všeobecná zdravotná poisťovňa postupovala transparentne, prečo nezverejní vzťah medzi plnením kritérií a objemom a rozsahom zazmluvnenej zdravotnej starostlivosti u jednotlivých poskytovateľov zdravotnej starostlivosti. V priebehu poslaneckého prieskumu sa nám, žiaľ, potvrdili naše indície, ktoré sme opakovane deklarovali na tlačových konferenciách SDKÚ – DS, a to, že Všeobecná zdravotná poisťovňa vychádzala z pôvodného návrhu ministerstva zdravotníctva o sieti zdravotníckych zariadení a že Všeobecná zdravotná poisťovňa diskriminačne rozdelila poskytovateľov zdravotnej starostlivosti do troch kategórií. Tou prvou boli štátne nemocnice vo verejnej minimálnej sieti, pri ktorých sme nedostali odpoveď o navýšení zazmluvnených objemov a cien zdravotnej starostlivosti. Druhú skupinu tvorili komplexné lôžkové zariadenia, ktoré dostali sedempercentné zvýšenie celkových objemov a desaťpercentné zvýšenie cien na chirurgických oddeleniach. A tretiu skupinu tvorili ostatní poskytovania zdravotnej starostlivosti, ktorí dostali zmluvy do 30. júna v zníženom rozsahu zdravotnej starostlivosti. Vzhľadom na vyššie uvedené skutočnosti si vás dovoľujem požiadať o odpovede na nasledujúce otázky. Po prvé. Aký je mechanizmus posudzovania kritérií na uzatváranie zmlúv s poskytovateľmi zdravotnej starostlivosti uvedených na internetovej stránke Všeobecnej zdravotnej poisťovne pri jednotlivých poskytovateľoch? Ako ich jednotliví poskytovania plnili a aký je konkrétny vzťah plnenia kritérií k objemu a rozsahu zazmluvnenej zdravotnej starostlivosti u jednotlivých poskytovateľov zdravotnej starostlivosti? Pán minister, dovoľujem si vás požiadať ako zástupcu štátu vo Všeobecnej zdravotnej poisťovni o poskytnutie informácie o zozname nemocníc, ktorým bol znížený rozsah objednanej zdravotnej starostlivosti za ukončené hospitalizácie od 1. 1. 2008. Pán minister, považujete za správne, ak posledné decembrové dni minulého roka dostali niektorí poskytovatelia zmluvy o 20 % , niekedy až o 50 % nižšie bez toho, aby boli vopred upozornení na zmenu stratégie Všeobecnej zdravotnej poisťovne? Po piate. Pán minister, myslíte si, že sa zdravotnícke zariadenie dokáže vysporiadať s viac ako 20-percentným poklesom objemu zmluvy od Všeobecnej zdravotnej poisťovne v priebehu niekoľkých týždňov? Pán minister, kedy bude hotový návrh pevnej siete pripravovaný Všeobecnou zdravotnou poisťovňou? Siedma otázka. Pán minister, bude návrh pevnej siete Všeobecnej zdravotnej poisťovne akceptovaný ministerstvom zdravotníctva aj v pripravovanej novele nariadenia vlády o verejnej minimálnej sieti, alebo vypracuje ministerstvo zdravotníctva iný návrh? A ôsma otázka. Aký bol dôvod výmeny predstavenstva Všeobecnej zdravotnej poisťovne v priebehu procesu vytvárania pevnej siete? Za odpovede na moje otázky ďakujem.